次韻仲志荷珠
作者：姜特立
朝代：宋

paragraphs: 觀彼雨中荷，跳珠自涓滴。
初集尚端停，稍多還倚側。
虛明是本體，不受世鑽刻。
初疑鮫人泣，淚向盤中擲。
又疑石筍街，拋灑天不惜。
但見漾玻瓈，詎容登几格。
高低相依映，傾瀉才咫尺。
瀏灕丹砂汞，晃蕩摩尼色。
照乘儻見收，價恐千金直。
日乾風勢定，泯若無留迹。
固知造化巧，又似兒女劇。